KAZALO

1. Uvod 3

2. Namenski prejemki za EKJS 3

3. Prejemki iz začasnih zneskov za prestrukturiranje (sektor sladkorja) 4

4. Pripombe k začasnemu izvajanju proračuna EKJS za leto 2011 4

5. Izvajanje namenskih prejemkov za EKJS 8

6. Izvajanje prejemkov, ki izhajajo iz začasnih zneskov za prestrukturiranje (sektor sladkorja) 8

7. Izvajanje sklada za prestrukturiranje industrije sladkorja 9

8. Sklepne ugotovitve 9

Priloga 1 Začasna poraba odobritev za EKJS do dne 31. 5. 2011 10

UVOD

V Prilogi 1 je za obdobje od 16. oktobra 2010 do 31. maja 2011 predstavljena raven dejanskega izvajanja proračuna v primerjavi s sestavo odhodkov, kot je določena s kazalnikom, vzpostavljenim na podlagi določb člena 20 Uredbe Sveta (ES) št. 1290/2005[1].

NAMENSKI PREJEMKI ZA EKJS

Na podlagi določb člena 34 Uredbe Sveta (ES) št. 1290/2005 o financiranju skupne kmetijske politike so prejemki, ki izvirajo iz finančnih popravkov na podlagi sklepov o potrditvi skladnosti, iz nepravilnosti in iz dajatev na mleko, namenski prejemki za financiranje odhodkov EKJS. Namenski prejemki se lahko v skladu s temi določbami porabijo za financiranje odhodkov držav članic za EKJS. Če se del teh prihodkov ne porabi, se neporabljeni del samodejno prenese v naslednje proračunsko leto[2].

Proračun za EKJS za leto 2011 vključuje najnovejšo oceno Komisije glede zneska odobrenih proračunskih sredstev, ki bi bila potrebna za financiranje predvidenih odhodkov za tržne ukrepe in neposredne pomoči, ter ocene namenskih prejemkov, ki naj bi bili prejeti med zadevnim proračunskim letom, in preneseni znesek namenskih prejemkov, ki je ostal iz prejšnjega proračunskega leta. Komisija je v svojem predlogu višine sredstev za EKJS v proračunu za leto 2011 upoštevala skupne pričakovane namenske prejemke in za leto 2011 zahtevala raven odobrenih sredstev, izračunanih tako, da so bili ocenjeni namenski prejemki odšteti od ocenjenih odhodkov. Proračunski organ je sprejel nov proračun EKJS, v katerem so odobrena sredstva vključevala pričakovane namenske prejemke.

Ob pripravi proračuna za leto 2011 so razpoložljivi namenski prejemki po ocenah Komisije znašali 1 247,0 milijona EUR, in sicer:

- pričakovani namenski prejemki v proračunskem letu 2011 so bili ocenjeni na 707,0 milijona EUR; pričakovani so bili prejemki iz popravkov pri potrditvi skladnosti in prejemki iz nepravilnosti v višini 600,0 milijona EUR oziroma 88,0 milijona EUR; prejemki iz dajatev na mleko so bili ocenjeni na 19,0 milijona EUR;

- pričakovani namenski prejemki, ki naj bi se v proračunskem letu 2011 prenesli iz proračunskega leta 2010, so bili ocenjeni na 540,0 milijona EUR.

Komisija je v proračunu za leto 2011 te prejemke v višini 1 247,0 milijona EUR namenila dvema shemama, in sicer:

- 500,0 milijona EUR za operativne sklade za organizacije proizvajalcev v sektorju sadja in zelenjave ter

- 747,0 milijona EUR za shemo enotnega plačila.

Proračunski organ je v skladu s predlogom Komisije za ti dve shemi odobril sredstva v višini 292,0 milijona EUR oziroma 30 389,0 milijona EUR. Vsota zgoraj navedenih odobritev in namenskih prejemkov ustreza skupni oceni zahtevanih odobritev v višini 792 milijonov EUR za operativne sklade za organizacije proizvajalcev v sektorju sadja in zelenjave ter 31 136,0 milijona EUR za shemo enotnega plačila.

V Prilogi, ki prikazuje začasno izvajanje proračuna za leto 2011 za obdobje do 31. maja 2011, proračunska sredstva za sektor sadja in zelenjave ter sektor ločenih neposrednih pomoči predstavljajo odobrena proračunska sredstva za navedeni shemi, ki znašajo 491,1 milijona EUR oziroma 36 324,0 milijona EUR, pri čemer niso upoštevani zgoraj navedeni namenski prejemki. Če prištejemo prejemke, namenjene tema sektorjema, znašajo skupna odobrena proračunska sredstva za leto 2011 991,1 milijona EUR za sektor sadja in zelenjave ter 37 071,0 milijona EUR za sektor ločenih neposrednih pomoči.

PREJEMKI IZ ZAčASNIH ZNESKOV ZA PRESTRUKTURIRANJE (SEKTOR SLADKORJA)

Začasni zneski za prestrukturiranje sektorja sladkorja se obravnavajo kot namenski prejemki za financiranje pomoči pri prestrukturiranju industrije sladkorja in drugih pomoči, predvidenih v skladu za prestrukturiranje industrije sladkorja. Za tržna leta 2006/2007, 2007/2008 in 2008/2009 so bili ti zneski, ki se nanašajo na količinske kvote za sladkor, inulinski sirup in izoglukozo, dodeljene izvajalcem v posamezni državi članici, vplačani v sklad. V času priprave proračuna za leto 2011 se je pričakovalo, da se bo iz proračunskega leta 2010 v proračunsko leto 2011 prenesel znesek v višini 1 015,0 milijona EUR. Končni znesek namenskih prejemkov, prenesenih v leto 2011 za sklad za prestrukturiranje industrije sladkorja, je 1 044,8 milijona EUR.

PRIPOMBE K ZAčASNEMU IZVAJANJU PRORAčUNA EKJS ZA LETO 2011

Raven začasnega izvajanja proračuna za obdobje od 16. oktobra 2010 do 31. maja 2011 je prikazana v Prilogi 1. Primerjana je s sestavo odhodkov na podlagi kazalnika, vzpostavljenega na podlagi določb člena 20 Uredbe Sveta (ES) št. 1290/2005. V nadaljevanju je kratko pojasnilo nekaterih proračunskih členov, pri katerih se kažejo največja odstopanja med dejansko in pričakovano ravnijo izvajanja proračuna za leto 2011.

Tržni ukrepi

Poraba odobrenih sredstev za intervencije na kmetijskih trgih je bila za 63,0 milijona EUR večja od ravni odobrenih proračunskih sredstev, določene po kazalniku z dne 31. maja 2011. Razliko je mogoče pripisati zlasti vinskemu in mesnemu sektorju. Hkrati pa drugi sektorji kažejo premajhno porabo sredstev.

Žita (–167,0 milijona EUR)

Premajhna poraba sredstev za to proračunsko vrstico v letu 2011 je rezultat obsežne prodaje žit za intervencijo, ki se je začela decembra 2010. Do 31. maja 2011 je Komisija v okviru javnih razpisov prodala 2 551 000 ton ječmena in 88 000 ton pšenice, dosegla pa je znatno višje cene kot tiste, ki jih je predvidela v proračunu za leto 2011. Te cene prispevajo k precejšnjemu prirastku k proračunu za leto 2011 in so pri izvajanju proračuna prikazane kot negativni zneski. Na tej stopnji Komisija meni, da bo ta prirastek privedel do premajhne porabe sredstev iz tega proračunskega člena do konca proračunskega leta 2011.

Nadomestila za proizvode, ki niso navedeni v Prilogi 1 (–13,6 milijona EUR)

Premajhna poraba sredstev za ta proračunski člen v primerjavi z ravnijo kazalnika je posledica počasnejšega ritma plačil za potrdila o izvozu za sladkor in mlečne izdelke.

Tekstilne rastline (+ 6,1 milijona EUR)

Hitrejša poraba odobrenih sredstev v tej proračunski vrstici je posledica ukrepov za prestrukturiranje sektorja bombaža, ki so bili prvič izvedeni leta 2010, ko so bila vsa plačila izvedena oktobra. Kazalnik za leto 2011 temelji na izvajanju leta 2010. Vendar so v letu 2011 odhodki pri tem členu nastajali enakomerno iz meseca v mesec (s 44-odstotno porabo do konca maja). Ta vzorec izvajanja ne predstavlja tveganj za prekoračitev odobrenih proračunskih sredstev, saj slednja temeljijo na zgornjih finančnih mejah, ki so za te ukrepe določene v zakonodaji.

Sadje in zelenjava (+165,9 milijona EUR v primerjavi z odobrenimi sredstvi)

Ta presežek se razlaga z odhodki za operativne sklade za organizacije proizvajalcev, ki se financirajo z odobrenimi proračunskimi sredstvi in namenskimi prejemki za to shemo v proračunu za leto 2011 (opomba: za podrobnosti glej točko 2 zgoraj). Raven izvajanja je posledica uporabe kazalnika za obdobje do 31. maja 2011 za odobrena proračunska sredstva, ki ne vključujejo namenskih prejemkov za ta sektor.

Komisija za zdaj meni, da bodo skupna odobrena proračunska sredstva za ta sektor zadostovala za kritje odhodkov, ki naj bi jih leta 2011 imele države članice.

Komisija je od leta 2010 za lažje razumevanje v preglednico začasnega izvajanja iz Priloge vnesla opombo *. Ta kaže, kakšno bi bilo stanje, če bi se kazalnik z dne 31. maja 2011 uporabil za predvidena skupna odobrena proračunska sredstva za financiranje tega sektorja. Kot je navedeno v točki 2, skupno financiranje, predvideno za ta sektor, sestavljajo odobrena proračunska sredstva v višini 491,1 milijona EUR in namenski prejemki za ta sektor, ocenjeni na 500,0 milijona EUR. Če bi kazalnik uporabili za skupna sredstva v višini 991,1 milijona EUR, ki bodo predvidoma na razpolago za ta sektor, bi bila poraba sredstev premajhna za 69,4 milijona EUR.

Ta premajhna poraba je povezana z operativnimi skladi za organizacije proizvajalcev, ki plačila izvajajo nekoliko počasneje kot v prejšnjih letih, ter s programom razdeljevanja sadja v šolah, ki je sorazmerno nov ukrep in še ne sledi nobenemu določenemu vzorcu izvajanja. Oba zgornja primera naj bi bila začasna. Treba pa je navesti, da bo del izjemnih ukrepov pomoči za sektor sadja in zelenjave, ki jih je Komisija sprejela po krizi, ki jo je sprožila okužba z E. coli v Nemčiji, financiran iz operativnih skladov za organizacije proizvajalcev.

Poleg tega se pomoč za predhodno priznavanje skupin proizvajalcev v letu 2011 še vedno izplačuje hitreje kot v zadnjih treh letih.

Proizvodi sektorja za pridelavo grozdja (125,0 milijona EUR)

V primerjavi s proračunskimi sredstvi in teoretično ravnjo izvajanja po kazalniku z dne 31. maja 2011 je trenutna prevelika poraba sredstev posledica pospešenih plačil držav članic, predvsem za nacionalne programe pomoči v vinskem sektorju. To hitrejše izvajanje ne predstavlja tveganj za prekoračitev odobrenih proračunskih sredstev, saj slednja temeljijo na zgornjih finančnih mejah, ki so za te ukrepe določene v zakonodaji.

Mleko in mlečni izdelki (– 61,2 milijona EUR)

V primerjavi s proračunskimi sredstvi in teoretično ravnjo izvajanja po kazalniku z dne 31. maja 2011 je poraba sredstev premajhna. To je povezano predvsem s programom mleka za šole, katerega odobrena proračunska sredstva so bila med pogajanji za proračun za leto 2011 povečana za 10 milijonov EUR v primerjavi s prvotnimi potrebami, ki jih je zahtevala Komisija. Povečanje proračuna se pri izvajanju s strani držav članic na tej stopnji ne odraža. Poleg tega so bile pri prodaji posnetega mleka v prahu iz intervencije, ki se je začela decembra 2010, dosežene višje cene, kot so bile prvotno predvidene v proračunu za leto 2011, kar pomeni prirastek za proračun za leto 2011. Na tej stopnji Komisija meni, da bo ta prirastek privedel do premajhne porabe sredstev, odobrenih za ta sektor, do konca proračunskega leta 2011.

Goveje in telečje meso (+14,2 milijona EUR)

Hitrejša poraba odobrenih sredstev za ta proračunski člen v primerjavi s kazalnikom je posledica večjih količin izvoza z nadomestili od pričakovanih v obdobju od 16. oktobra 2010 do 31. maja 2011. Zaradi odprtja turškega trga za mesne proizvode iz EU se je izvozna dejavnost na tem trgu v prvi polovici leta STO 2010/2011 znatno povečala. Komisija trenutno za to leto predvideva več izdanih potrdil o izvozu, kot je bilo predvideno v proračunu za leto 2011. Zato Komisija na tej stopnji meni, da bo do konca proračunskega leta 2011 pri tem proračunskem členu zabeležena prevelika poraba sredstev.

Prašičje meso, jajca in perutninsko meso (+ 10,4 milijona EUR)

Hitrejša poraba odobrenih sredstev za ta proračunski člen v primerjavi s kazalnikom je posledica večjih količin izvoza perutnine z nadomestili od pričakovanih v tem proračunskem letu. Komisija na tej stopnji predvideva, da bo to vodilo v preveliko porabo te proračunske vrstice, kar bo treba kriti s prenosi odobrenih sredstev iz drugih proračunskih vrstic.

Poleg tega naj bi Komisija po pričakovanjih v letu 2011 plačala približno 48 milijonov EUR za ukrep zasebnega skladiščenja svinjskega mesa, ki je bil uveden januarja 2011 po daljših tržnih pritiskih v tem sektorju. Ti odhodki niso predvideni v proračunu za leto 2011 in jih bo treba kriti s prenosi odobrenih sredstev iz drugih proračunskih vrstic.

Neposredne pomoči

Poraba odobrenih sredstev za neposredne pomoči je bila v primerjavi z vrednostmi kazalnika na dan 31. maja 2011 večja za 250,4 milijona EUR.

Ločene neposredne pomoči (+332,5 milijona EUR v primerjavi z odobrenimi sredstvi)

Skupne odobritve, ki so na voljo za potrebe tega sektorja, znašajo 37 071 milijonov EUR, vključno s predvidenimi 747 milijoni EUR namenskih prejemkov za shemo enotnega plačila. (Za podrobnosti glej točko 2 zgoraj.)

Pri shemi enotnega plačila je razvidna prevelika poraba sredstev v primerjavi z ravnijo kazalnika zaradi tehničnega učinka njegove uporabe pri ravni odobrenih sredstev, ki niso vključevala namenskih prejemkov. Komisija je od leta 2010 za lažje razumevanje v preglednico začasnega izvajanja iz Priloge vnesla opombo *. Ta kaže, kakšno bi bilo stanje, če bi se kazalnik z dne 31. maja 2011 uporabil za predvidena skupna odobrena proračunska sredstva za financiranje tega sektorja. Kot je navedeno v točki 2, skupno financiranje, predvideno za ta sektor, sestavljajo odobrena proračunska sredstva v višini 36 324,0 milijona EUR in namenski prejemki za ta sektor, ocenjeni na 747,0 milijona EUR. Če bi kazalnik uporabili za skupna sredstva v višini 37 071,0 milijona EUR, ki bodo predvidoma na razpolago za ta sektor, bi bila poraba za 401,8 milijona EUR premajhna.

Po hitri porabi sredstev v prvih dveh mesecih proračunskega leta 2011 se je poraba v naslednjih mesecih nekoliko upočasnila. Vendar so države članice do zdaj že izvedle približno 97,9 % plačil za v proračunu ocenjene potrebe, kar je skoraj enako ravni pomoči, izplačanih v istem obdobju leta 2010 (98,1 %).

Glede plačil, ki so jih države članice izvedle za shemo enotnega plačila na površino, se je položaj znatno izboljšal v primerjavi z zadnjim poročilom o stanju konec februarja. Vzorec izvajanja kaže pospešeno izvajanje plačil in ob koncu maja so države članice že izvedle približno 97,2 % plačil za v proračunu ocenjene potrebe v primerjavi s 95,5 % v istem obdobju lani.

Komisija na tej stopnji predvideva, da bo proračun za ločene neposredne pomoči izveden, kot je bilo predvideno v proračunu leta 2011.

Druge neposredne pomoči (–82,6 milijona EUR)

Druge neposredne pomoči z dne 31. maja 2011 kažejo na premajhno porabo sredstev v primerjavi z ustrezno ravnijo kazalnika, in sicer predvsem zato, ker države članice počasneje izvajajo plačila za ukrepe vezane posebne pomoči (člen 68) v primerjavi z uporabljenim linearnim kazalnikom. Ta shema je bila prvič uporabljena leta 2011, zato preteklega vzorca izvajanja ni mogoče določiti. Položaj naj bi bil po pričakovanjih za zdaj začasen za vse sheme, financirane iz drugih neposrednih pomoči.

Drugi odhodki

Potrditev obračunov iz preteklih let (131,7 milijona EUR)

Trenutna raven izvajanja izhaja iz primerjave že opravljenih popravkov potrditev obračunov z ustreznim kazalnikom z dne 31. maja 2011.

Poudariti je treba, da je Komisija v svojem pisnem predlogu spremembe za leto 2011 predlagala popravke v višini –72,0 milijona EUR. Končni znesek, ki ga je proračunski organ vključil v proračun za leto 2011, je znašal –272,0 milijona EUR.

Komisija zdaj meni, da pričakovani popravki iz njenih sklepov o potrditvi obračunov in zaradi nespoštovanja rokov za plačilo pomoči s strani držav članic ne bi zadostovali za kritje izrednega zneska –200,0 milijona EUR. Komisija bi morala za zaprtje te proračunske postavke v letu 2011 posledični znatni primanjkljaj negativnih proračunskih sredstev pokriti s pozitivnimi proračunskimi sredstvi.

IZVAJANJE NAMENSKIH PREJEMKOV ZA EKJS

Preglednica v Prilogi prikazuje, da so zbrani namenski prejemki dne 31. maja 2011 znašali 1 275,9 milijona EUR, in sicer:

- prejemki, ki izvirajo iz popravkov na podlagi sklepov o potrditvi skladnosti, so znašali 238,9 milijona EUR, pri čemer se do konca proračunskega leta pričakujejo še dodatni zneski;

- prejemki iz nepravilnosti so znašali približno 110,9 milijona EUR, medtem ko je prvotna ocena znašala 88,0 milijona EUR;

- do zdaj je bila zbrana večina prejemkov iz dajatev za mleko, ki znašajo približno 21,0 milijona EUR, kar je nekoliko nad začetno oceno, ki je znašala 19,0 milijona EUR;

- nazadnje, v nasprotju z začetno oceno 540,0 milijona EUR so namenski prejemki, preneseni iz leta 2010 v leto 2011, znašali 905,1 milijona EUR.

Komisija na tej stopnji ocenjuje, da je treba zbrati dodatne zneske namenskih prejemkov tako iz potrditev obračunov kot tudi iz nepravilnosti.

IZVAJANJE PREJEMKOV, KI IZHAJAJO IZ ZAčASNIH ZNESKOV ZA PRESTRUKTURIRANJE (SEKTOR SLADKORJA)

V skladu z zakonodajo od novembra 2009 državam članicam niso bili zaračunani nobeni novi začasni zneski za prestrukturiranje. Zato so skupni namenski prejemki za sklad za prestrukturiranje industrije sladkorja enaki znesku, ki je prenesen iz proračuna za leto 2010 in znaša 1 044,8 milijona EUR (to presega 1 015,0 milijona EUR iz proračuna za leto 2011, saj so bila plačila ob koncu leta 2010 manjša od pričakovanih).

IZVAJANJE SKLADA ZA PRESTRUKTURIRANJE INDUSTRIJE SLADKORJA

Države članice so do konca maja 2011 izvedle plačila v višini 109,1 milijona EUR za pomoč za prestrukturiranje, diverzifikacijo ali rafiniranje sladkorja.

SKLEPNE UGOTOVITVE

Začasno izvajanje proračunskih sredstev EKJS za leto 2011 za obdobje do 31. maja 2011 kaže, da so mesečna povračila državam članicam za približno 416,7 milijona EUR presegla na kazalniku utemeljen znesek za izvajanje proračuna. Zbrani so bili namenski prejemki v višini 1 275,9 milijona EUR, v letu 2011 pa naj bi zbrali še dodatna sredstva.

Komisija pričakuje, da bodo namenski prejemki, ki so na razpolago, in tisti, ki naj bi bili zbrani tekom leta, porabljeni za financiranje operativnih skladov za organizacije proizvajalcev in sheme enotnega plačila, kakor je bilo prvotno predvideno ob pripravi proračuna.

Kar zadeva povečanje popravkov potrditev obračunov za –200,0 milijona EUR na skupno –272 milijonov EUR (glej točko 4.3.1) in izjemne ukrepe pomoči za sektor sadja in zelenjave, ki jih je Komisija sprejela po krizi, ki jo je sprožila okužba z E. coli (glej točko 4.1.4), bo Komisija pozorno spremljala izvajanje proračuna, da bo videla, ali ji bo premajhna poraba sredstev v drugih delih proračuna omogočila financiranje teh postavk.

Priloga 1 Začasna poraba odobritev za EKJS do dne 31. 5. 2011

[pic]

[1] UL L 209, 11.8.2005, str. 1.

[2] Najprej je treba porabiti prenesene namenske prejemke, torej pred odobritvami, ki jih je izglasoval proračunski organ, ali namenske prejemke, ustvarjene med letom (člen 10 Finančne uredbe).